افغانستان: انتخابي نښه د منظور پشتين خولۍ 
په افغانستان کې ۱۷ ورځې وروسته د ولسي جرګې په ټاکل شوؤ انتخاباتو کې يوه ټاکنيزه نښه يا سمبول د منظور پشتين خولۍ ده.
د پښتون ژغورنې غورځنګ د مشر منظور پشتين خولۍ د کابل نه د ولسي جرګې کانديد نجيب الله ازاد او ځينې نورو نښه هم ده، او د افغانستان د ټاکنو د خپلواک کمېسيون په وېب پاڼه خپور د کانديدانو په لسټ کې هم د ازاد عکس په دغه خولۍ کې خپور دی. د ولسي جرګې د نورو کانديدانو په نښو کې شمله يا پټکی، لاټېن، ونه، زمری، ټانګه، بلب، پرچ پياله، سايکل، د کرکټ لوبغاړی، قراقلۍ، امېل، د افغانستان نقشه، تبر، دوات، رکشه، جهاز، رباب، قېنچي، تورې او داسې نورې ډېرې شاملې دي. خو د منظور پشتين خولۍ خپله ځانګړتيا لري او دا خولۍ د روان کال د لومړۍ مياشتې وروسته په پاکستان، افغانستان او نورو هېوادونو کې هغه وخت مشهوره شوه چې منظور پشتين به تل په سر کړې وه. د پښتون ژغورنې غورځنګ مشر منظور پشتين د دغه سور رنګې خاص ډول خولۍ په سرولو سره دا اوس سمبول ګرځېدلی دی او خلک يې د منظور د خولۍ په نامه يادوي. منظور پشتين وايي دغه خولۍ ورته په خپل کلي کې يوه مزدور ورکړې وه او هغه يې په سر ده. د نوموړي سره د یو والي د څرګندونې په تړاؤ د افغانستان په اولسي جرګه کې دا خولۍ څو وکيلانو او اسپيکر په سر کړې وه او په کابل کې د پښتون ژغورنې غورځنګ په ملاتړ جوړه خېمه هم د دغه خولۍ په رنګ جوړه شوې وه. په پاکستان کې په ځينو ځايونو کې داسې راپورنه هم مخې ته راغلي چې په دغه خولۍ د منظور پشتين په وجه بندېزونه هم لګېدلي خو دا وخت په هر ځای کې دغه خولۍ ترلاسه کیږي او د منظور پشتين او پښتون ژغورنې غورځنګ په نامه پېژندل کیږي. که څه هم د دغه خولۍ کره تاريخ نه دی مالوم خو د راپورونو ترمخې دا خولۍ به د افغانستان په شمالي برخو کې خلکو په سروله. خو په بازارونو کې يې خرڅ يا طلب هغه وخت زیات شو چې د پښتون ژغورنې غورځنګ یا منظور پشتين سمبول وګرځېدو، دغه خولۍ دا وخت نه يواځې په پاکستان او افغانستان بلکې په ګرده نړۍ کې د منظور سره د يو والي يا مینې په توګه خلک په سر کوي. د افغانستان په ټاکنيزو نښو کې خوراکي مېوې هم د سمبول په توګه ورکړل شوي چې پکې انګور، انار او خربوزه هم شامل دي. دغه مېوې د افغانستان يادې مېوې دي. د افغانستان ټاکنيزې ځېنې نښې د پاکستان د بېلابيلو سياسي ګوندونو د نښو سره برابريږي. لکه په افغانستان کې لاټېن په پاکستان کې د عوامي نيشنل ګوند انتخابي نښه ده، ونه دلته د پښتونخوا ملي عوامي ګوند او ازمری دلته د پاکستان مسلم ليګ ن ګوند نښه ده. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.